정조 20년
丙辰三月二十六日卯時上御誠正閣大臣備局堂上引見入侍時行都承旨趙尙鎭行左承旨閔台爀行右承旨李益運左副承旨洪義浩右副承旨李肇源同副承旨李晉秀記事官柳遠鳴假注書李弘謙事變假注書尹命烈記事官吳泰曾金履永判敦寧金履素判府事李秉模右議政尹蓍東行上護軍金持默李柱國沈頤之禮曹判書閔鍾顯兵曹判書具㢞行大護軍李敬懋戶曹判書李時秀吏曹判書沈煥之水原留守趙心泰刑曹判書李祖源行護軍徐有大開城留守趙鎭寬行護軍李漢豊徐有大應敎李始源副應敎李明淵掌令玄重祚校理張至顯副校理李貞運修撰金履喬副修撰趙德潤諸臣以次進伏訖履素曰近日風雨頻仍日候乖和聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣上曰今日之延見卿等實出於求助之意昨夜所下傳敎卿等皆見之乎今此虹貫之異先朝乙未以後始有之災也邇來數十年之無此異者非敢曰幸也今之有此異者亦可見天心之仁愛眷顧而有若諄諄而命者然此正側身反省轉移奮發之機也惟其御極後初見也故一倍凜惕考之舊例則院啓陳勉或有或無其例不一而其在恐懼修省之道不可以臨殿詢咨之反涉文具而廢之故待朝求衣思聞昌言目今治規之委靡朝象之泮渙不待虹日之災而有識之憂固已凜然而寒心矣大抵今春乖候予所創見節屆和暢寒若冬沍且花者所以發宣天機而一春無花亦甚乖常苟求其故莫非否德反省之端鄕等各陳消弭之方無負臨殿求助之意也履素曰災異之作何歲無之而未有若近日之甚焉雨雪相仍寒冷太過花之稀開麥之受病種種物候殆是初見昨日虹貫臣又目擊此必是人事之所召仁天之所以警告者靡所不至也先正臣李珥之言曰無災之災天下之至災蓋謂天之示災猶有修省轉移之望反有勝於漠然而無所告戒然則今日之異安知非天人相與回災爲祥之好機耶昨奉傳敎下者首先以言路之杜塞爲憂有以仰來諫之聖意而夫言路者有國之血脈也所以開廣聰明裨益治謨自古及今言路閉而能爲國者未之有也今日廷臣雖無以讜言昌論對揚聖意之萬一而試以所嘗陳於殿下者觀之豈無一二可採之言而若或不槪於聖意則未見虛心聽納之實雖係義理之莫重國論之公共輒加摧抑至設禁令烏在其翕受之本意而雖有眞箇昌言誰肯爲殿下道哉目今世道之陷溺人心之泮煥職由於義理之晦塞而義理之晦塞亦今日禁令之所使也苟欲恢張言路必宜先收禁令今日消災之方孰有急於此哉伏願採納焉上曰卿言皆好而至於設禁予之不得已而然也往古來今言路之閉塞未有若今之甚者禁令之設固知在古無稽於後有弊而禁令之外亦豈無衮闕時政之可言者乎此不可專諉之設禁而然也履素曰殿下凡於政注得失言議是非之間若或未及省察而有此闕遺則猶可望因機回悟如更日月之美而今殿下獨於此事知之明而察之詳矣猶復苟且彌縫知而不改臣誠不能無憾於天地之大也臣於年前或承嚴敎或被恩譴今不敢張皇前說而區區所望則惟在於亟收禁令廣開言路矣上曰修省消弭之方無出於敦風厚俗而顧今俗習其薄如紙而國豈得爲國人豈得爲人乎方今急先之務莫如敦敍五倫恥言人過期做淳庬之治而近日俗習相反於是此予所以期欲挽回而有如救焚拯溺者也要其歸則無出於靖世道保世臣而每有一番求言輒生一番風波予則以爲風俗敦然後言路自開風俗不敦則雖公車日積言議風生而其流必至於世道不靖世臣難保眞所謂如是難不如是亦難者也若使薄俗未變淳風未回則雖使休祥日臻災異未現不足以爲貴書不云乎予有臣三千唯一心此所以爲成周基業而今則二人同坐其心各異如是而治雖欲從欲得乎秉模曰昨春以後人皆曰一初淸明之會在廷之臣亦以此期望焉而顧今世道朝象不但不能丕變或不無反不及之嘆臣誠未曉其由臣之蔑識淺學固不敢議到於天人相與之際而至於遇災言徵應文備數則臣則以爲慢天之歸臣則無可達之事而大抵世道之汚隆咎徵之符應莫捷於用捨之際考之往牒班班可徵忠厚之士進則風俗自歸於忠厚浮華之士進則風俗自歸於浮華此必然之驗也伏願殿下克愼於用捨之際焉上曰卿言誠有見識當體念而昨春權裕疏後人皆拭目擧望一變之效而沁泄至今依舊樣子果如卿言矣蓍東曰今我殿下遇災驚懼反躬自責臨殿詢咨縷縷千百言專以時象之淆漓世道之迫隘爲憂思聞轉移之嘉謨世道時象之至於如此罔非臣等之罪而我殿下學貫天人知周萬物格致之工已到極處修齊治平之功自可擧而措之而已回淳反樸之化臣則以爲不難致也第如臣無似忝居三事之列適足爲召災致沴之一端矣上曰方今救藥莫過於懋實予之年來注措自顧多愧而至於枚卜卿一事自以爲最是實政矣蓍東曰挽回世敎莫過務實聖敎誠至當矣君臣上下若以一實字微去則政令事爲之間自當有彌綸之道朝象何患乎不靖世道何患乎不淳言路何患乎不開民事何患乎不理侈風何患乎不革惟願殿下益懋聖工以實心行實政以爲消弭之方焉上曰卿言好矣大抵雖以聖學言之精一執中擇善固執自是一串工夫而擇善而後方可固執能擇乎善正是難事必也因時參酌隨處權度然後方可成用中之治近日俗習之淆漓專由前日時象之所以馴致者也一實字政是對症投劑當今之時無變今之俗可謂着手無處矣上曰今日召接專爲求助諸宰奏事姑徐之三司先爲進前未肅拜臺諫亦爲先入侍後謝恩可也命烈承命出與司諫吳鼎源掌令朴瑞源等偕入鼎源等以次進前奏曰今日國忌正日合啓以所懷仰達矣鼎源等曰請寢罪人鄭致達妻出置城外之命依前還發配所亟令玉府快正典刑措辭見上上曰不允出擧條鼎源等曰請物故罪人德相亟施孥籍之典措辭見上上曰不允出擧條鼎源等曰請逆賊尙喆追施孥戮之典措辭見上上曰不允出擧條鼎源等曰請亟寢昧爽以後申禁之命仍許捧入未徹之啓特賜允兪十五字刀割重祚等進前請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上上曰不允出擧條重祚等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條重祚等曰請物故罪人國榮亟施孥籍之典措辭見上上曰不允出擧條重祚等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條重祚等曰請承款後物故罪人九宗亟施孥籍之典措辭見上上曰不允出擧條重祚等曰府院前啓則以齋日不得陳達矣重祚曰臣有區區所懷敢此仰達矣柳師文事卽臣府啓中一也臺啓停連何等重大公議旣發罪名一加則有不可輕易低昂設或有不由公議罪有可赦者惟當覈其事實卞其人鬼使群心無疑然後其啓可以停矣豈有置諸䵝昧强之使停而曰停啓也哉今者柳師文罪名卽是人臣之極案而發論之人至今尙在則向也諸臺臣請覈之啓臺體卽然事當明加窮覈俾出究竟而以一次問啓之歸於塗聽便謂之無復可問而抛置之以一箇臺臣之失其擧措便謂之前啓已停而收殺之國家刑政寧有是哉至於停啓臺臣則雖曰昏謬顚錯而使莫重臺啓無端遽停於未窮覈之前者論其所失不可但以虧損臺體言臣謂持平李福潤特施刊改之典亟收柳師文憲府停啓之命而仍爲嚴加窮覈於當初發論之人使群心服而公議伸焉上曰臺臣事雖由於生疎停則停矣不允出擧條重祚曰我殿下因昨日天變特開筵席而以弛救之方求言于臣隣聖意勤且至矣然凡雖至治之世不能無可言之弊方今可言者不可以一二數也而不知何事何弊之應於天災則何可以一時筵奏盡言其可言之弊哉殿下以百弊之原歸之於風俗至哉王言第念今日時俗打成一套莫可破了一世皆然而不惟一世我殿下政令注措亦不免行於此套之中是故殿下欲抑奢侈而奢侈之套不破故不能抑之殿下欲得人才而用人之套不破故不能得矣殿下欲救生民而治民之套不破故不能救矣夫欲矯今時之弊則破今俗而復古道然後弊可得以矯矣不復古道能矯今弊者未之有也伏願聖明自今以後隨事隨弊必求其生於何套亟破已成之套復古道而別立規模懋實而力行則今日弊痼庶可以革矣上曰言甚是矣出擧條重祚曰士者國之元氣也唯我祖宗朝扶植而培養之者果何如而我殿下待士之誠與禮又靡所不用其極則惟彼多士之不能丕變於陶鑄之中者誠有罪矣向於別試時殿下操切太過至有罷場之擧夫科擧革罷則已旣有科擧則關係於士者亦不輕且別試大比科也方當京鄕咸聚蓄銳以進之時忽地罷場而退之士皆挫氣至今不能振作是誠過擧也士如有挾冊者則挾冊者罪之士如有攔入者則攔入者罪之有罪者罪之而已何必盡一場罷之乎且入門之際亂加以枷枷之不足繼之以索其時景像足可以摧沮士氣殿下之心雖出於嚴科場正士習而猝然如是則亦恐無其效而徒致挫却自今以後則於正士習嚴科場之道但明立規模而已勿爲過加操束焉上曰自有科規何可別立規模乎出擧條重祚曰褒尙節義聖王之美事幽冤畢達治世之仁政沈儀之之爲國辦死眞草野義士忠志之人至今飮泣歲初賓筵大僚建白特蒙伸雪之典瞻聆所及孰不欽歎而至於儀之之妻趙氏亦一節婦也坐於其夫之累謫在巨濟之島閉戶蒙被不見天日者十三年如一日及其癸卯初以巨濟之大饑有移配智島之令於是乎儀之之妻更不欲含羞忍恥再轉之他遂乃不食八日竟就一死儀之親屬之株連者擧蒙曠蕩之典而獨儀之妻身故之後尙在徒流之案者已是欠事且況其夫冤枉今已昭晣則亦何論於連坐之一婦人耶伏願亟命該府蕩滌其罪名洗去其累案使匹婦無冤聖德有光則亦安知不爲今日消弭之一端乎上曰此則必無之事也若尙在徒流案則予豈不知趙氏果誰家女煥之曰此是先正臣趙光祖之傍孫也往在癸卯自巨濟移配智島時趙氏知其不復見天日不食八日竟至自處而其後遂無疎放之文跡故知其尙在案中矣上曰豈有是理禁堂出去知入知義禁具㢞承命出㢞復命曰趙氏名字在爻周中矣上曰雖不在徒流案而女子之名尤異於男子卽爲洗草可也重祚曰近日隄防不嚴官方淆雜注書柳遠鳴卽柳慶裕之玄孫而慶裕曾出於虎龍之招語未畢遠鳴逬出上曰此事予所詳知若使慶裕出於凶種之招則誠逆也入於誣告之中則便是忠也慶裕之被竄是告非招則忠逆斯判而況於甲辰卽爲蒙放者乎設或事有近似世級稍遠其在方長不折之義不必吹覓況其本事相反於臺言乎欲論人家先故朝家通塞則當知之詳而證之明然後乃敢發口寧有如許道理俄者所奏亦極非矣仍命書榻敎曰掌令玄重祚遞差上曰大抵此等事若非自中人傾軋擠陷則聲氣不相及之人安得以知之此亦薄俗之一端予所深惡而痛疾者也俄者吏判事亦非矣與臺臣相可否非大臣則不能而臺啓承批之前出位勦說大損筵體大臣獨不礙眼而不請問備乎右相事亦慨然矣蓍東曰吏曹判書沈煥之臺諫所懷奏達未畢之前出班陳白若勦說者然其在事體誠甚未安從重推考何如上曰依爲之出擧條鼎源曰臣有所懷敢此仰達矣昨日雲觀虹貫之報實是御極以後初有之災異也純陰之節荐雷之災非曰無之而仁天之警告未有若今番之諄復丁寧乃者聖心奮發大享攝行之命三日減膳之敎辭旨藹然於絲綸之間臣不勝攢頌欽嘆之至臣誠愚昧不識其爲某事之應而災祥之間天人孚感之妙實不可誣殷宗之桑穀宋景之熒惑莫不以側修之德能致其消弭之休矧唯我殿下之盛德洪休顧何難於反災爲祥而今之致異亦豈無其由乎雖以頃日頒赦時處分言之兩凶賊罪名之割下實是無前之過擧也兩賊之爲臣民血讎爲宗社劇逆此實婦孺之罔不憝神人之所共殛金石可泐而兩賊之凶案不可去有非赦典之所可擬議而施措如是尙何望天心之底豫災異之不臻乎臣以爲兩賊罪名割下之處分特命還寢宜矣上曰臺臣所奏係是涉禁不可循例賜批矣鼎源避嫌上曰此外必有所懷避嫌則從後爲之可也鼎源曰前年諸禁堂之於諸賊罪名抹下之處分忠憤所激不得奉行臣分當然伊時之陳疏覆難實與無端掩置大有間焉臣以爲頃日諸禁堂安置之處分特命還收宜矣上曰不允出擧條鼎源曰治政之得失世道之汚隆專係於言路之開閉今之進言者無不以此爲先雖似常談例語而苟求出治之要道則亶不外是此實有國之急務目下之實情也言可用則用之不可用則置之而已設令所言有不槪於聖心亦當優容寬假然後庶可以殫誠竭力各盡其職而嘉謨畢陳矣若以雷霆而震之流放而錮之則顧今含默成風直氣消沮之時孰肯不恤利害之私不懷怵畏之心而敢爲進言之計哉噫設法禁言尤是無前之過擧也恭唯我殿下以堯舜之聖兼禹湯之德昧爽丕顯日昃靡遑一政一令動法唐虞如絲如綸無非典謨而惟此一事求之漢唐中主曷嘗有是否象魏懸法門將斥之曹吏麾之司謁却之使言者莫敢措手書之史冊當以爲何等世而亦豈可爲千億貽燕之謨哉昨冬雷異之告警也一二臺臣應旨言事旋被罪罰今番赦典亦未蒙宥是豈當初求言之意哉在今急務無過於開言路一事而雖以昨夜傳敎下者觀之以言路之偏塞爲目下急先可矯之端有以仰中朝之發嘆實出於反省覺悟而有是敎矣臣以爲向前設禁之令亟命一竝還收大開不諱之門以示不遠復從如流之聖意昨冬求言後以言獲罪之人爲先宥還以開來諫之路宜矣上曰設禁事不允昨冬譴勘之一二臺臣政爲敦俗移風求言自求言豈可乍罪旋宥以致朝象之日益壞亂世道之去愈紛亂乎出擧條上曰臺臣所奏中司謁曹吏云云不當如是爲言矣旣有騎堂則曹吏可敢麾之旣有承旨則司謁何敢却之若以騎堂承旨請罪則可也而反以曹吏司謁歸咎則事面豈成說乎鼎源曰近年以來穡事荐歉民生之困悴國用之蕩竭殆無餘地目下憂悶無過於此華城大役屢經年歲尙未告訖我聖上爲所重經遠之謨臣雖愚迷豈不仰體而第伏念國中大役實爲耗財用竭民力之一端況今天心不豫昨冬以來旣無三白之兆三春日候又多乖沴之象無花之可推無麥誠如聖敎近聞兩南牟麥雖有差勝之漸而畿湖秋牟已判大歉云臣以爲華城土木之役姑爲停止以待牟麥登場秋農得稔更始未晩伏願下詢廟堂姑令停止以爲儲國用以備不虞紓民力以專農業似爲得宜矣上曰言甚是矣要之今秋可以告成云而以其有所重人莫敢言爾能有懷無隱其令董事之臣知此意可停處姑停可也出擧條上曰臺臣之有是言誠貴矣華城城役固有所重而如此大事烏得無異同之言也記昔趙豐原之築全州城也任怨爲之人言靡所不有而先朝委任而責成之故完府城門至以明見爲扁云矣再昨年林濟遠能言之今又有此臺臣之言予所嘉之者此也仍敎心泰曰如有可停處停之好矣鼎源曰邪學之熾蔓實是目下切急之憂前後諸臣章奏陳之備悉今不必架疊而第伏念當今之時正學荒蕪邪說橫流擧一世將有駸駸然盡爲夷狄禽獸之憂豈不大可懼哉此類之煽惑愚民以貨色之利慾誘之以刀鉅之甘樂驅之前後處分非不至嚴而京輦之下未始絶種湖嶺之間轉益滋蔓黃巾白蓮之憂將爲必至之勢此不窮搜而摘發之大辟而嚴處之則將無以拔本塞源永絶後患伏願深留聖意下詢廟堂亟圖嚴鋤永杜之方恐不可已矣上曰其所禁止之方當靡不用極矣出擧條上曰邪學之轉熾由於正學之不明予所禁止靡不用極而人其人火其書卽攻異端之要道也豈可一以大辟從事乎若有斁倫悖常之類則從現發已施大辟年前之事是也今臺臣之言如此近來果何如云耶履素等曰臣等雖未詳知而以愚民之轉相滋蔓多有深憂遠慮者矣鼎源曰臣姿性鹵下言議巽軟淸朝耳目初非可堪而薇垣除命遽下於遇災求言之日天牌儼臨嚴敎荐降不得不冒沒登筵而以兩賊罪名割下之處分略陳草草所懷竟未承批旨臣誠滿心慙恧無地自容以此情踪何敢一刻晏然於臺次乎請命遞斥臣職上曰勿辭亦勿退待出擧條瑞源曰國家之設置三司耳目之任者卽開言路達聖聽之義也言者之言是則採而用之否則退而斥之無所不可而近以設禁所致無論言之是非事之曲直名以臺疏則不得入門事之寒心莫此爲甚臣謂分付兵曹堂郞勿阻臺疏以開言路以達聖聰宜矣上曰言之是者事之直者竝在阻閽之科反非設禁之意此則申飭兵曹可也出擧條瑞源曰臣庸愚譾劣本不合於淸朝耳目之任而恩除特降天牌踵臨繼而有先入侍後謝恩之命臣怵分畏義雖未免蒼皇登筵臣於本府曾經亞憲則揆以公格例難仍冒請命遞斥臣職上曰依啓出擧條龜朝曰惟我聖上道冠百王治侔三代敬天之念無間於昕夕愛民之意恒勤於寒暑是宜和氣上應休徵畢至而夫何近年以來天災時變式月斯生甚至於虹貫之災而極矣古人曰災不虛生必有所召今日受病之源固不可一二計而因循姑息四字最爲痼弊也殿下每以鎭安之念恒軫緩治之道處事則無奮勵之志治逆則多寬假之患而黜陟之際或不免兩是雙非注措之間亦多有苟且彌縫由是之故風俗不正綱紀不立義理漸晦隄防益紊百隷怠惰群工玩愒許多委靡不振之弊職由於此矣臣願自今以後深軫惕勵之道奮發而淬勵之則消弭之策恐不外此矣上曰言固是矣當留意矣出擧條龜朝曰今日登筵諸臣皆請開言路而言路之不開職由於設禁設禁之中大關義理者以恩掩義專事彌縫臣於昨春以後每見處分顚倒辭敎過中隄防由是而不嚴亂賊由是而不懼甚至沁都防守亦甚疎虞今之守臣亦豈非我國臣子乎以手叩地聲淚俱發上曰涉禁之語何敢無難陳奏乎仍命書榻敎曰求言自求言擧措自擧措當該臺臣申龜朝遞差㝡成曰今我聖上遇災臨筵求助臣工敬天憂惕之聖念孰不欽仰而讚頌哉第念天人相感捷於影響今欲陳勉於聖躬而轉移于乾象則目下當務孰有先於言路之開廣耶夫求言二字俄已大僚陳達之矣諸臺備論之矣然而捨此而他求則猶屬第二義耳噫言路之壅閉莫今時若也而苟求其本則職由門禁之未解近緣天綱太恢王章或撓而輿論沸騰聖心厭聞則設爲禁令以阻言者言路旣塞故懲討不行懲討不行故義理漸晦駸駸然衮職或遺而繩糾無聞時政有失而官箴亦闕夫忠言嘉謨可以經邦而裨治固難盡責於今日之三司而在聖上翕受之道惟當擇而用之矣此蓋如臣巽軟者類間叨言責故人固見輕言未易槪而然也必也選任臺閣以重其職崇奬氣節以勵一世然後臺風丕變於下而昌言日陳於前矣臣謂今日求言之要先從禁令而亟祛仍爲重其選而奬其氣置之朝夕獻替之列則聖聰益恢治道有裨而天心可格也休徵可致也惟聖上念哉焉上曰禁令事不允其餘當留意矣出擧條㝡成曰今日爲治之要亦莫先於節財而贍用夫天地之生財有限國家之經費無節以有限之財供無節之費則終必財匱而民窮矣是以聖王之德莫先於節儉二字唯我殿下卄載憂勤痛革侈風躬大布之儉而體卑宮之德下至朝臣章服武士戎裝亦禁綃緞華靡之制是宜風行草偃家給人足而然而倉庫無貫朽之儲閭巷乏足食之民而公私枵然錢荒日甚猝遇歉歲何以爲國臣愚死罪恐以爲殿下躬率之方猶有所未盡而然歟夫恩賞太廣則財於是濫觴矣冗費或繁則財於是尾閭矣臣不敢知近侍掖隷之列或無賞賚之濫及歟宮禁服御之節或有侈靡之未祛耶廈氊躬儉之德固無間於禹文之大聖而若於此數者有如愚臣之過慮則裕財足用之節未可謂盡其道也伏願聖上益懋節儉之德以爲臣庶之表率焉上曰言甚是矣當留意矣出擧條㝡成曰有國所重莫大於祀典而我國陵寢之饗需專以油蜜果爲主近因典祀之臣間多生疎監煎或失其方滋味未能致極故以聖上夙夜毖祀之誠屢降飭勵之敎果品煎造務令極滋味而致精潔故自太常造頒樣式大小厚薄各陵如一此蓋出於重祀典遵古制之至意也然而精約太過定制難踰每坐三十三立外不敢加排定式油淸每每贏餘以若油淸以若上末盡數造成則每坐加排十餘立尙亦裕足矣事關祀典固不可輕易議到況臣曹以典祀官被罪則尤何敢妄論於造果一事而第伏念祀饗所需公然剩餘而不用則禮雖有以少爲貴之文此則恐不必然故敢此仰達臣謂各陵造果加定立數恐合事宜矣上曰大小高低一遵太常成憲爲可出擧條㝡成曰臣本姿性庸愚言議巽軟淸朝耳目自知不合而今玆賓對之命出於求助之意不敢違傲冒沒登筵第臣月前以騎郞入直也自速城鑰徑閉之罪薄勘未幾旋此蒙敍而伊時守宮諸臣或皆一伸廉隅臣何敢以職名之已改而晏然仍冒乎請命遞斥臣職上曰勿辭亦勿退待出擧條上曰此是騎郞時事而避嫌於臺地亦非矣雖銓郞亦不過該司郞官則況可以騎郞時所遭引嫌乎始源曰過災修省求助臣隣卽一副應行之擧也自外面觀之孰不以爲文具而今聖敎所謂竝與文具而廢之則益歸於無實者誠至當矣應天以實之道不外一實字誠之爲義在天爲無妄在人爲不欺在工夫爲悠久不息故誠則無妄不試則妄而妄之反者乃眞也眞則不失其本心之正近來風俗日益渝淆或有憂明危治則歸之誹謗語犯乘輿則驅以誣悖故凡進言於廷者類皆揀取其臠卷媕婀無稜沒方之語略綽塞責而止十數年來漸就膠固此風不革則讜言無以登聞治化無以從欲矣今之言者上自大臣至于臺諫莫不以開言路爲第一義然不過曰上無翕受之量故下無敢諫之士云而受病之源亦不全在於此矣在昔拒諫之主有以刀鉅鼎鑊以待言者而諍臣直士相接而出今我聖朝容諫之德臣雖不敢曰拜昌弗咈一如禹湯而亦豈有一毫彷彿於訑訑拒諫之世者哉然而緘默之習一味成風其心以爲直斥衮闕語涉不諱則外雖優假而終必獲戾竟至於身陷機穽而後已疑猜已積動懷懼沮昨春以從意其蝶蝀蕩掃太淸高豁世道治象屬一丕變之機而今至一年有餘依舊是昔日樣子此其故何哉積畏約之致也夫受病深者非瞑眩不瘳今以溫平可口之劑略略試之安責其有效也今聖敎以爲風俗敦篤則言路自開此敎固萬萬中理而譬如格致誠正之交致其工不可坐待格致盡然後方可下誠正之工則又豈可必待敦風俗而後始可以開言路乎繼自今明示好惡弘布德意凡有以言至者雖狂妄乖激採而用之優而奬之今日容一人明日奬一人一年二年示信於人則群疑乃消民志丕定擧識中間氛翳終不能障遮日月之明而自來之聖志聖德章章昭著豈不休哉至若風俗之矯革其道不一而恐莫先於明義利是故聖人直以善利之間判舜跖之塗李延平亦以爲臣皆趨利不知義則主勢孤於上今之廷臣遇一事論一人輒皆觀望回瞻不顧義理之所在先思便利之私計苟利之可圖不復知他假使利在於遺君後親亦何憚而不爲乎言路之壅塞亦未必不由於此向臣所謂開言路敦風俗之交致其功者此也伏願深留聖意凡於示信之道靡不用極而如有工於趨避隨機巧變之類昭揭彰痺之政俾頹俗正而治理升焉上曰當留意矣出擧條明淵曰臣於僨誤之地實欲終緘其口而咫尺威顔不敢含默殿下於政令施措閑習太過手段漸滑凡有所欲爲必遂乃已書云克艱厥后克艱之道恐不當若是矣上曰予安得所欲必遂乎明淵曰甚至逆賊天地之所不容而亦或有惟意傅生又從以嚴設禁使群下不得容喙此非所謂所欲必遂乎上曰此皆予不得已也豈予樂爲者乎明淵曰禁令中大義理關頭殿下雖諉之不得已容或無怪而其餘小小之事亦皆設禁是亦有何不得已之故耶上曰是皆予苦心所在不得已也至顯曰今我聖上遇災求言以開言路三字上下酬酢不啻縷縷而臣愚則以爲讜言必不得聞矣凡今廷臣可言之事莫過於禁令之中而今殿下不收禁令只求讜言則是欲其入而閉之門也夫孰肯直言極諫也哉從古直言極諫必稱汲黯魏徵今殿下有漢帝納諫之美唐宗容直之量則汲黯魏徵必復見於今世矣雖以向來三禁堂事言之成命旣不得奉行疏籲亦未免見阻以至於因循至今非曰無罪而邊遠安置處分過中伏況赦令才頒行遣蒼黃噫彼兩賊關係何如而乃殿下有此非常之擧也臣謂先收禁令俾開言路禁堂罪名亦爲還收宜矣上曰不允出擧條至顯曰殿下以敦風俗開言路爲當今第一務而臣意則非今日敦俗而後明日可以來言也敦俗開言不必先後而言路旣開則風俗自敦矣人主一心爲萬化之原則矯俗來諫之方惟在於導率之如何耳臣謂必於本原上益加勉焉宜矣上曰是矣出擧條蓍東曰溫幸隨駕人閑散則自京兆搜訪啓下而不敢續續登聞尙有遺漏者云隨聞書啓之意更爲分付何如上曰依爲之出擧條蓍東曰昔年桂坊之出入書筵者今餘三人李敏輔位至崇品鄭存中亦入耆社而獨申光履中間流落未免潦倒年亦恰滿七十恐合有優老之典敢此仰達矣上曰依爲之宰臣則自在宮僚時習知其人況以昔年桂坊年至七十特除知中樞作窠口傳下批兩重臣令該曹米肉輸送可也出擧條蓍東曰贈牧使李士龍書院在星州地故參判安邦俊爲牧使時創建于其遺墟買置藏穫田土其後故判書吳道一撰碑文一道士民莫不感嘆其節義而坐於地處尙未有表章之擧實爲聖朝欠典賜額之恩在所難愼分付道臣令本官備給春秋祭需而享之亦足爲樹風聲聳觀聽之道故敢此仰達矣上曰若無贈牧使李士龍一人則何以有辭於天下卿言甚是矣依爲之出擧條蓍東曰贈判書崔孝一賜諡矣其孫性烈方爲麻田郡守以其邑力難以延諡祠板之千里將來亦甚不易且其爲人質實盡心民事云西關相當窠分付該曺相換使之延諡于官次以爲聳動西土人士之地何如上曰依爲之令該曹口傳相換除朝辭下送可也出擧條蓍東曰今因議諡事臣竊有所平日嗟惜慨嘆者先正臣趙憲道學淵源至有配食文廟之議殉義立殣特其緖餘而隨所遇盡分者也同時如故相臣柳成龍贈判書金誠一皆得道德博聞之諡而先正則得勤學好問之文剛克爲伐之烈有若隨衆戰亡一節褒贈者然斯文之不幸士林之羞恥厥惟久矣方當聖朝右文象賢之時如此欠典合有商量雖以故事言之文淸公鄭澈初諡文介故文忠公臣金壽恒駁議而建請改諡至今稱道爲得體先正諡號亦宜有改議之道敢此仰達矣上曰諸大臣之意何如履素曰士林之缺恨厥惟久矣右相所奏允合公議臣見亦無異同矣秉模曰先正道學至有配食文廟之議道德博聞之諡孰有異議乎右相所奏實出士林公論也上曰禮判亦陳所見可也鍾顯曰臣頃聞右相之言亦以請改爲好蓋士林之缺恨至今已久矣上曰玉堂亦陳所見可也始源曰此事爲士林公議已久矣明淵曰此事豈有異議乎臣等別無加以更達者矣上曰依右相言爲之可也出擧條蓍東曰臣於初筵以年力富强窮經飭躬之士扶植奬用爲奏而伏承允可之批矣故參判金亮行孫直淳故贊善宋明欽孫啓榦地處淵源無出其右經識行誼傳誦于士友間故家之有此等人實是聖朝培養之效而其爲儒林之幸亦大矣此兩人別例調用事分付銓曹何如上曰依爲之出擧條秉模曰使行時任譯乏人莫如近日而尹得運趙明會俱堪任使以別遞兒施行依敎誨堂上例參管院務以爲來頭任使之意分付該院何如上曰依爲之尹得運加資置之實職承傳施行可也出擧條秉模曰今番進賀時首譯及兩通事不無效勞於方物輸納之際首譯李鎭復施以加資之典兩通事令該院拔例施賞恐合聳動之道而事係恩典敢此仰達矣上曰依爲之出擧條尙鎭等曰唯我殿下臨御以來憂勤一念夙宵靡懈涓濩常若對越絲綸動合典謨宜其克享天心從欲以治而靡歲無災無災不有至於昨日虹貫之異卽御極二十年初有之災也雲臺走報上下驚懼中夜宣綸縷縷責躬早朝求衣拳拳詢咨臣等愚淺雖不敢指事言微而災不虛生必有所召今日大臣三司莫不以開言路爲目下第一義迭相敷奏反覆纖悉臣等於此有何別般新奇之見可以仰塞聖意之萬一而其所以開之之方亦無別般底道理先就今筵諸臣之言可用者亟賜採施不槪者亦示寬假無歸文具終有實效則開不諱之門廣來諫之道誠不外是至若黎元之困瘁國計之哀痛莫今時若民怨於下天怒干和乖氣召災致沴理不可誣也守宰愼擇飭非不勤而赤子顚連來暮之謠未聞墨吏橫恣烹阿之典不嚴則民安得不困澤何以下究乎若夫抑奢崇儉亦殿下苦心也卑宮澣衣肇自初元高䯻文緞期欲丕變而屋壁紋繡之譏僭侈猶前府藏枵罄之歎尾閭依舊儲乏一年病及萬姓言念及此寧不懍然惟此數事亦足以召此不常有之災而仁愛警告實爲大奮發大振作之機轉移爲祥惟在於我殿下一誠字做去伏願深留聖意焉上曰當留意矣出擧條仍命退諸臣以次退出